Yle uutisoi, että hallinto-oikeus on palauttanut tänä vuonna yli kolmanneksen Maahanmuuttoviraston tekemistä kielteisistä turvapaikkapäätöksistä uudelleen käsiteltäväksi.

Migrin ylitarkastaja Jaakko Reinikainen, mistä johtuu, että palautettujen päätösten osuus on näin suuri?

”Yleisin syy on se, että hakija esittää valituksen yhteydessä uutta selvitystä, kuten näyttöä kertomukselleen, tai uuden hakemusperusteen.”

”Hallinto-oikeus ei tutki uusia perusteita, vaan palauttaa ne Migriin. Se ei tarkoita, että päätöksessä olisi mitään vikaa, vaan että täytyy selvittää lisää.”

Toiseksi eniten palautetaan päätöksiä, joissa hakijan olosuhteita tai maatietoja on tulkittu eri tavalla. Miten hallinto-oikeuden päätökset vaikuttavat seuraavalla arviointikierroksella?

”Turvapaikka-asioissa tärkeää on näytön arviointi: mitkä osat hakijan kertomuksesta hyväksytään ja mitkä ei. Se voi olla hyvin vaikeaa joskus. Voi ihan perustellusti päätyä erilaisiin ratkaisuihin.”

”Mutta tietysti me olemme sidottuja hallinto-oikeuden ratkaisuun ja arvioimme sillä tavalla, kun hallinto-oikeus on määrännyt.”

Virheiden, esimerkiksi laintulkinta- tai menettelyvirheiden, vuoksi palautettiin neljä prosenttia päätöksistä. Mistä virheet johtuvat?

”Tammikuusta maaliskuuhun prosentti on ollut 3,9 ja huhtikuusta kesäkuuhun 2,8. Jos katsoo kolmen kuukauden aikajaksoilla, niin virheet ovat vähentyneet.”

Vuonna 2015 luku oli 0,2 prosenttia.

”Niin. Meille tuli vuonna 2015 32 000 turvapaikanhakijaa, joiden hakemukset käsiteltiin pääosin vuonna 2016. Samoin tuli 400 uutta ylitarkastajaa tekemään päätöksiä. Siinä oli kiirettä, sattui virheitä. Jokainen on tietysti liikaa.”

”Tavoite on noin tuhat päätöstä kuukaudessa.”

Vuonna 2016 sisäministeriö asetti Migrin tavoitteeksi tehdä tuhat päätöstä viikossa. Montako turvapaikkapäätöstä nyt tehdään viikossa?

”Tuhannen tavoitteeseen ei päästy muistaakseni yhtenäkään viikkona. Se oli… ehkä hieman epärealistinen tavoite.”

”Nyt tehdään 700–1 200 päätöstä kuukaudessa. Tavoite on sidottu henkilöstömäärään, joka oli enimmillään 550 henkeä, nyt noin 200 henkeä. Tavoite on siis noin tuhat päätöstä kuukaudessa.”

Kuinka paljon edellisvuosien alhaisemmat palautusluvut johtuvat siitä, ettei päätöksistä ole osattu valittaa?

”Kyllä kielteisistä päätöksistä on aina valitettu, aina.”

Mitä luvut kertovat Migrin päätösten luotettavuudesta?

”Väittäisin, että palautettujen määrä ei kerro hirveästi päätöksistä. Ei ole mahdollista tietää, että hakija aikoo myöhemmin esittää uutta näyttöä tai uuden turvapaikkaperusteen.”

”Mutta se, että virheiden prosentti on mikä on, on tietysti huolestuttavaa. Ja ongelmallista. Virhepäätökset tulevat meille tiedoksi, ja pyrimme niistä parhaamme mukaan oppimaan. Ja kouluttamaan henkilöstöä.”